DA Den Europæiske Unions Tidende C 59/7

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 59/08)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»NERETVANSKA MANDARINA«

EU-nr. HR-PDO-0005-01225-8.5.2014

BOB ( X ) BGB ( )

1. Beskrivelse

»Neretvanska mandarina«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Neretvanska mandarina er frugten fra mandarintræet, der tilhører sortgruppen Unshiu-Satsuma (Citrus Unshiu Marcovitch). Botanisk tilhører frugten familien Rutacea, undergruppen Aurantioideae, slægten Citrus og arten Citrus retuculata Blanco.

Frugten Neretvanska mandarina er et kødfuldt bær (hisperidum), der består af segmenter, og hvis skræl let lader sig fjerne fra frugtkødet. Den spiselige del af frugten er saftig, uden kerner, har en orange farve og er inddelt i segmenter, som let lader sig adskille. Carotenoidindholdet i den spiselige del af Neretvanska mandarina ligger mellem 15,50 til 26 mg/kg. Smagen er mildt syrlig, forfriskende, og med en sød note, der afhænger af forholdet mellem sukker og syre i frugten. Frugtens form varierer mellem fladtrykt og rundet fladtrykt. Skrællens farve er foranderlig og afhænger af, hvor moden frugten er. Når frugten begynder at modne, er skrællen lysegrøn og ændrer sig gradvist til lysegul over gyldengul til orange, når frugten er helt moden. Frugten har en mild, balanceret og forfriskende aroma, som først bliver intens, når skrællen beskadiges eller fjernes, og frugtens aromatiske forbindelser frigøres.

Neretvanska mandarinas kvalitet fastsættes efter følgende parametre:

— andelen af frugtsaft skal være mindst 40 %

— frugtens samlede syreindhold skal ligge imellem 0,7 % og 1,3 %

— det laveste tilladte forhold mellem sukker og syre i Neretvanska mandarina er 7:1 (samlet indhold af opløseligt tørstof/titrerbar syre)

— størrelsen på Neretvanska mandarina varierer mellem størrelse 1-XX og størrelse 4.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper i produktionen, som skal finde sted i det afgrænsede geografiske område

Alle led i produktionen af Neretvanska mandarina, fra produktion af formeringsmateriale til høst, skal finde sted i det geografiske område, der er defineret i punkt 4.

3.5. Særlige regler vedrørende udskæring, rivning eller emballering osv. af det produkt, som betegnelsen henviser til

Frugterne plukkes og pakkes i kasser med en kapacitet på 30 kg, der stables på paller og sendes til distributionscentre. Her finder den videre forarbejdning af frugterne sted efter følgende procedure: kvalitets- og sporbarhedskontrol ved ankomsten, modning af frugterne (hvis dette er nødvendigt), størrelsessortering, sprøjtning med voks, tørring, køling ved en temperatur på 5-8 °C samt endnu en kvalitets- og sporbarhedskontrol ved processens afslutning. Forberedelsen af Neretvanska mandarina til markedsføring (fra det tidspunkt, hvor frugter ankommer til distributionscentrene, til det tidspunkt, hvor de sendes videre) må højst vare 5 dage eller 120 timer.

3.6. Særlige mærkningsregler for det produkt, som betegnelsen henviser til

Ved markedsføring skal hver pakning være tydeligt mærket med betegnelsen Neretvanska mandarina. Betegnelsen skal i kraft af bogstavernes størrelse, type og farve (typografi) være mere fremtrædende end nogen anden skrift på pakningen. På varedeklarationen skal desuden tydeligt fremgå partinummeret (»Lot broj«), hvormed sporbarheden garanteres, og ved hjælp af hvilket produktet til enhver tid kan forbindes med producenten.

4. Præcis afgrænsning af det geografiske område

Det geografiske område af Neretvadalen, hvor Neretvanska mandarina produceres, grænser op til Bosnien-Hercegovina i nord og afgrænses af Adriaterhavets kystlinje mod syd. Mod øst, sydøst og nordvest afgrænses Neretvadalen af bjergkæden de Dinariske Alper. Det område, som Neretvanska mandarina produceres i, omfatter byerne Metković, Opuzen og Ploče og kommunerne Slivno, Kula Norinska og Zažablje.

5. Tilknytning til det geografiske område

Områdets mikroklima bestemmes af beliggenheden nær havet, som mildner de lave temperaturer om vinteren og de høje temperaturer om sommeren. I perioden 2002-2012 var den årlige gennemsnitstemperatur i Neretvadalen 15,8 °C. Gennemsnitstemperaturen om vinteren er 7,25 °C. Den relative luftfugtighed er en meget vigtig bioklimatisk faktor. Sammen med luftens temperatur og vinden har den stor betydning for regelmæssig vekslen mellem den vegetative og generative fase af mandarintræernes vækst. Den gennemsnitlige relative luftfugtighed (gennemsnit over ti år) er 69 %. Overfloden af vand i søer og vandløb og åbne afvandingskanaler, der er gravet med håndkraft, er Neretvadalen vigtigste kendetegn og gør, at området er enestående også i hydrologisk henseende. Plantagerne, hvor Neretvanska mandarina dyrkes, ligger højst ca. 500 m fra naturlige kilder med åbent vand. Områdets hydrologiske egenskaber resulterer i et højt grundvandsniveau og en forhøjet relativ luftfugtighed, som er særlig udtalt på den tid, hvor frugten modner (september, oktober og november). På denne tid er det yderst vigtigt for frugternes kvalitet, at forsyningen med vand til planterne er optimal. For så vidt angår jorden, er Neretvadalen karakteriseret ved aflejringer med en særdeles heterogen sammensætning. Jorden består primært af lerholdigt sand og lerjord med en udtalt forekomst af mellemrum mellem jordpartiklerne og er velegnet til dyrkning af mandariner.

Som følge af produktionsområdets ovennævnte naturlige egenskaber udmærker Neretvanska mandarina sig ved en tynd, glat skræl, som er let at fjerne, frugten har ingen kerner, og segmenterne lader sig let adskille.

Den spiselige del af frugten har en gyldengul farve, som skifter til orange, efterhånden som frugten modner. Dette skyldes det høje carotenoidindhold. Et højt indhold af carotenoid i den spiselige del af frugten er en af de vigtige egenskaber for mandariner fra Neretvaområdet. Resultaterne af stikprøvekontroller af Neretvanska mandarina bekræfter, at koncentrationen af carotenoid i frugtkødet ligger over gennemsnittet. (Dragović-Uzelac V. et al. 2012: Određivanje specifičnih svojstava Neretvanske mandarine (Citrus reticulata L.) zbog zaštite geografskog podrijetla (GI), Fakultet for levnedsmiddel- og bioteknologi, Zagreb). Desuden udmærker Neretvanska mandarina sig ved sit høje indhold af saft i frugtens spiselige del, ved sit høje tørstofindhold, og ved et harmonisk forhold mellem sukker og syre, og den har derfor særlige organoleptiske egenskaber, henholdsvis en forfriskende smag og en udtalt aroma. Dyrkningen af mandariner i plantager i Neretvadalen begyndte, efter at der i 1961 og 1962 var blevet gennemført jordforbedringsarbejder. Ifølge kirkens skriftlige kilder (fra Sv. Ilijas sognekontor i Metković) blev mandarinproduktionen, trods alvorlig tørke i området i 1971, anslået til at have givet et afkast på 900 ton. Neretvanska mandarina er således et specifikt produkt, hvis særlige egenskaber ikke blot påvirkes af samspillet med miljøet (klima, beliggenhed og topografi), men også af en lang tradition for citrusdyrkning. Geografisk ser udgør Neretvadalen et af de tre nordligste områder i Europa, hvor der dyrkes citrus. Dette forhold er i vid udstrækning bestemmende for produktionsstrukturen og valget af sorter og grundstammer, som i sidste ende afspejles i frugtens kvalitet. Ved alle plantninger af Neretvanska mandarina til kommercielt brug anvendes Poncirus trifoliata-grundstammer. De fordele, som dette medfører, afspejles i frugtens kvalitet og tidlige modning, hvilket har ført til valget af netop denne grundstamme. Derudover påvirker beliggenheden nær havet de daglige variationer i lufttemperaturen (mellem dag og nat), hvilket er særlig udtalt i løbet af efteråret, hvor havet ofte er varmere end den omgivende luft. Disse udsving i temperaturen har en direkte indvirkning på frugtens farve, indholdet af carotenoid i frugtkødet, og giver en ensartet og tidlig modning af frugterne. Den mere end 80 år lange tradition samt anvendelsen af ny viden og teknologi har i væsentlig grad bidraget til ikke blot udbredelsen af dyrkningen af mandariner i Neretvadalen i det seneste årti, men også til en bedre kvalitet. Trods talrige forandringer inden for landbrugsteknikken er alle det geografiske områdes og den traditionelle dyrknings karakteristika bibeholdt. Således udføres beskæring, herunder beskæring af trækroner, fjernelse af vilde skud og plukning af frugter fra unge træer stadig udelukkende med håndkraft.

Henvisning til offentliggørelse af varespecifikationen

(artikel 6, stk. 1, andet afsnit, i nærværende forordning)

http://www.mps.hr/UserDocsImages/HRANA/NER%20MANDARINA/Izmijenjena%20Specifikacija%20proizvoda.pdf

(1) EUT L 343 af 14.12.2012, s. 1.